ཁྲི་སྲོང་ལྡེ་བཙན་ལ་སྲས་ཁྲི་ལྡེ་བཙན་དང་།དེའི་སྲས་སུ་ཁྲི་ལྡེ་སྲོང་བཙན་རལ་བ་ཅན་ཞེས་ཁྲི་ལྡེ་སྲོང་བཙན་ཞེས་པ་རལ་བ་ཅན་གྱི་མཚན་དུ་བཞེད་དོ།།དེ་བཞིན་དུ་རྒྱལ་རབས་གསལ་མེ་དང་དག་ཡིག་ལི་ཤུའི་གུར་ཁང་།བོད་ཀྱི་ལོ་རྒྱུས་ཀུན་དགའི་མེ་ལོང་སོགས་ཁུངས་བཙུན་གྱི་ལོ་རྒྱུས་ཡིག་ཆ་མང་བོ་ཞིག་ལས་ཀྱང་མངའ་བདག་ཁྲི་རལ་བ་ཅན་གྱི་སྐབས་སུ་ལོ་པཎ་མང་བོ་གདན་དྲངས་ཏེ་མདོ་རྒྱུད་བསྟན་བཅོས་མང་བོ་བསྒྱུར་ཞིང་སྐད་གསར་བཅད་གཉིས་པས་གཏན་ལ་ཕབ་སྟེ།བྱེ་བྲག་རྟོག་བྱེད་ཆེ་འབྲིང་ཆུང་གསུམ་མཛད།འབྲིང་བ་ལ་སྒྲ་སྦྱོར་བམ་གཉིས་ཟེར་ཞེས་གསལ་བོར་གསུངས་ཡོད་དོ།།